CELEX: 62007TN0428
Language: et
Date: 2007-11-22 00:00:00
Title: Kohtuasi T-428/07: 22. novembril 2007 esitatud hagi — Centre d'Étude et de Valorisation des Algues versus Euroopa Ühenduste Komisjon

26.1.2008   
            
            
               ET
            
            
               Euroopa Liidu Teataja
            
            
               C 22/48
            
         22. novembril 2007 esitatud hagi — Centre d'Étude et de Valorisation des Algues versus Euroopa Ühenduste Komisjon
   (Kohtuasi T-428/07)
   (2008/C 22/90)
   Kohtumenetluse keel: prantsuse
   Pooled
   
      Hageja: Centre d'Étude et de Valorisation des Algues SA (CEVA) (Pleubian, Prantsusmaa) (esindaja: advokaat J.-M. Peyrical)
   
      Kostja: Euroopa Ühenduste Komisjon
   Hageja nõuded
   
               —
            
            
               Esimese võimalusena tuvastada menetluseeskirjade eiramine ja võistlevuse põhimõtte rikkumine, ja seetõttu tühistada komisjoni 20. septembri 2007. aasta võlateade nr 3240908670, ja kohustada komisjoni tagastama CEVA-le kõnealuses võlateates näidatud summa;
            
         
               —
            
            
               teise võimalusena tuvastada, et auditiaruandes olevad vead ei ole piisavalt tõsised lepingu lisa II artikli 3.5 kohaldamiseks; tühistada komisjoni 20. septembri 2007. aasta võlateade nr 3240908670 osas, milles see nõuab kõigi CEVA-le lepingu SEAHEALTH raames maksud summade tagasimaksmist, ja kohustada komisjoni tagastama CEVA-le kõnealuses võlateates näidatud summa;
            
         
               —
            
            
               kolmanda võimalusena määrata Esimese Astme Kohtu omal valikul ekspert, kelle ülesandeks oleks: rakendada uuesti meetodit, mida CEVA kasutas projektidele kulutatud aja arvestamiseks, kõrvutada seda meetodit SEAHEALTH'i lepingu meetodiga ja kuluaruannetes näidatud tegelike kuludega; väljendada protsentuaalselt vahe komisjonile esitatud valesti registreeritud tööaja summa ja CEVA-s sellest ajast alates kasutusele võetud arvestusmeetodi põhjal registreeritud vastava tööaja summa vahel; hinnata, kui palju otsest tööaega oleks tarvis CEVA ülesannete täitmiseks SEAHEALTH'i lepingu raames; otsustada, kas nende ülesannete täitmiseks vajalik tegelik tööaeg võiks olla vähem kui CEVA nõutud 7 092,88 otsest töötundi.
            
         Väited ja peamised argumendid
   Käesoleva hagiga taotleb hageja komisjoni võlateate tühistamist. Komisjon nõudis võlateates kõigi ettemaksete tagastamist, mis hagejale oli makstud juhtprojekti „Elukvaliteet ja inimkapitali juhtimine” (1) alla kuuluva projektiga „Toit, toitumine ja tervis” seotud lepingu SEAHEALTH nr QLK1-CT-2002-02433 raames.
   Oma nõude toetuseks väidab hageja, et tema kaitseõigusi rikuti sellega, et komisjon tugines võistlevuse põhimõtet eirates oma tagasimaksmise nõude puhul Euroopa Pettustevastase Ameti (OLAF) tööajatabelitele ja järeldustele, mis ei olnud hagejale teada.
   Teise võimalusena vaidlustab hageja lisa II artikli 3.5 kohaldamise komisjoni poolt ja komisjoni järelduse, et antud juhul olid asjaolud piisavalt tõsised kõigi ettemaksete tagasinõudmist võimaldava raske finantsrikkumise mõistele tuginemiseks.
   
      (1)  Euroopa Ühenduse teadusuuringute, tehnoloogiaarenduse ja tutvustamistegevuse viies raamprogramm (1998–2002).